## 18. marec 2026

## Sv. Cyrila Jeruzalemského, biskupa a učiteľa Cirkvi
na spomienku

Narodil sa roku 315 z kresťanských rodičov. Roku 348 sa stal nástupcom jeruzalemského biskupa Maxima. Dostal sa do sporu s ariánmi a viac ráz musel ísť do vyhnanstva. O jeho pastoračnej horlivosti svedčia reči, v ktorých veriacim vysvetľoval pravé učenie, Sväté písmo a Tradíciu. Zomrel roku 386.

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen.

Tento úvod sa vynecháva, ak bezprostredne pred rannými chválami je invitatórium.

HYMNUS

Ježišu Kriste, pravdy jas,

nech zmizne temno hriechov z nás,

nech svetlo čností príde k nám,

keď zas deň dávaš krajinám.

Čas milostivý dávaš nám;

nech kajúcnosť je nábožná.

Obráť nás, Bože láskavý,

nech milosť hriešnych uzdraví.

Daj konať pravé pokánie,

ono nám viny odvanie

a darom tvojej milosti

vstaneme z našej hriešnosti.

Už je deň, slnko vychádza,

k rozkvetu všetko privádza;

nech naše srdce zahreje

lúč milosti a nádeje.

Nech celé tvorstvo korí sa

tebe, láskavá Trojica;

my, obnovení milosťou,

spievajme pieseň s radosťou. Amen.

PSALMÓDIA

Ant. 1 Ochotné je moje srdce, Bože, ochotné je moje srdce. †

Žalm 108
Oslava Pána a prosba o pomoc
Boží Syn bol povýšený nad nebesia, a preto sa jeho sláva ohlasuje po celej zemi. (Arnobius)

Ochotné je moje srdce, Bože, †

ochotné je moje srdce: *

† budem ti spievať a hrať.

Prebuď sa, duša moja, †

prebuď sa, harfa a citara, *

chcem zobudiť zornicu.

Budem ťa, Pane, velebiť medzi pohanmi *

a zaspievam ti žalmy medzi národmi.

Lebo až po nebesia siaha tvoje milosrdenstvo *

a tvoja vernosť až po oblaky.

Bože, vznes sa nad nebesia *

a tvoja sláva nech je nad celou zemou.

Zachráň svojich najmilších; *

pomôž svojou pravicou a vyslyš ma.

Vo svojej svätyni Boh povedal: †

„S radosťou rozdelím Sichem *

a rozmeriam sukotské údolie.

Môj je Galaád a môj je Manasses; †

Efraim je prilba mojej hlavy *

a Júda moje žezlo vladárske.

Moab je nádrž, v ktorej sa kúpavam, †

Idumea sa mi stane podnožkou, *

nad Filištínskom víťazne zajasám.“

Kto ma privedie do opevneného mesta *

a kto ma odprevadí až do Idumey?

Kto iný ako ty, Bože, čo si nás odvrhol? *

A prečo už, Bože, nekráčaš na čele našich vojsk?

Ty nám pomôž dostať sa z útlaku, *

pretože ľudská pomoc nestačí.

S Bohom budeme udatní, *

on našich nepriateľov pošliape.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Ochotné je moje srdce, Bože, ochotné je moje srdce.

Ant. 2 Pán ma zaodial plášťom spásy a spravodlivosti.

Chválospev
Prorok jasá nad novým Jeruzalemom

Iz 61, 10 – 62, 5

Videl som... sväté mesto, nový Jeruzalem, vystrojené ako nevestu, ozdobenú pre svojho ženícha. (Porov. Zjv 21, 2)

Radosťou jasám v Pánovi, *

duša mi plesá v mojom Bohu,

pretože ma zaodial rúchom spásy, *

zahalil ma plášťom spravodlivosti

ako ženícha zdobeného vencom, *

ako nevestu okrášlenú šperkami.

Lebo ako zem vydá rastliny †

a ako záhrada dá vyklíčiť semenu, *

tak Pán, Boh, dá vyklíčiť spravodlivosti a chvále pred všetkými národmi.

Kvôli Sionu neutíchnem, *

kvôli Jeruzalemu nebudem mať pokoja,

kým nezažiari ako svetlo jeho spravodlivosť, *

kým sa jeho spása nerozhorí ako fakľa.

Potom národy uvidia tvoju spravodlivosť *

a všetci králi tvoju slávu

a budú ťa volať novým menom, *

ktoré určia Pánove ústa.

Budeš žiarivou korunou v Pánovej ruke, *

kráľovským vencom v ruke svojho Boha.

Nebudú ťa viac volať Opustená *

a tvoju krajinu nenazvú viac Osamelá.

Ale budú ťa volať Moja potecha *

a tvoju krajinu Nevesta.

Pretože Pán si ťa obľúbil *

a tvoja krajina dostane manžela.

Ako sa junák snúbi s pannou, *

tak si ťa vezmú tvoji synovia,

a ako ženích má radosť z nevesty, *

tak z teba bude mať radosť tvoj Boh.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pán ma zaodial plášťom spásy a spravodlivosti.

Ant. 3 Celý život chcem chváliť svojho Boha.

Žalm 146
Blažení tí, čo dúfajú v Pána
Chválime Pána svojím životom, teda svojimi skutkami. (Arnobius)

Chváľ, duša moja, Pána; †

celý život chcem chváliť Pána, *

svojmu Bohu spievať, kým len budem žiť.

Nespoliehajte sa na kniežatá *

ani na ľudí vôbec; oni pomôcť nemôžu.

Vyjde z nich duch a vrátia sa do svojej zeme; *

v ten deň padnú ich plány.

Blažený, komu pomáha Boh Jakubov, *

kto sa spolieha na Pána, svojho Boha.

On stvoril nebo i zem, *

more a všetko, čo je v ňom.

On zachováva vernosť naveky, †

utláčaným prisudzuje právo, *

hladujúcim dáva chlieb.

Pán vyslobodzuje väzňov, *

Pán otvára oči slepým,

Pán dvíha skľúčených, *

Pán miluje spravodlivých.

Pán ochraňuje cudzincov, †

ujíma sa siroty a vdovy, *

ale hatí cesty hriešnikov.

Pán bude kraľovať naveky; *

tvoj Boh, Sion, z pokolenia na pokolenie.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Celý život chcem chváliť svojho Boha.

KRÁTKE ČÍTANIE

Dt 7, 6. 8-9

Teba si Pán, tvoj Boh, vyvolil zo všetkých národov na zemi, aby si bol jeho vlastným ľudom, lebo Pán vás miluje a zachováva prísahu, ktorou sa zaviazal vašim otcom. Preto vás vyviedol mocnou rukou a vykúpil ťa z domu otroctva, z ruky faraóna, egyptského kráľa. Vedz teda, že Pán, tvoj Boh, je jediný Boh, verný Boh, ktorý zachováva zmluvu a milosrdenstvo do tisíceho pokolenia voči tým, čo ho milujú a zachovávajú jeho prikázania.

KRÁTKE RESPONZÓRIUM

[LH, zv. II, uvádza odlišný text responzória (podľa Ž 119,33a.34). Ide však o odklon od pôvodiny. Podľa latinskej LH (1. aj 2. typické vydanie; znenie Ž 91,3 podľa NVg) by mal byť text responzória taký, ako uvádzame v pracovnom preklade.]

On sám ma vyslobodí * Z osídel lovcov.

On sám ma vyslobodí * Z osídel lovcov.

A zo zhubného moru.

Z osídel lovcov.

Sláva Otcu i Synu i Duchu Svätému.

On sám ma vyslobodí * Z osídel lovcov.

EVANJELIOVÝ CHVÁLOSPEV

Ant. na Benediktus: Kto počúva moje slovo a verí tomu, ktorý ma poslal, má večný život, hovorí Pán.

O Mesiášovi a jeho predchodcovi

Lk 1, 68-79

Nech je zvelebený Pán, Boh Izraela, *

lebo navštívil a vykúpil svoj ľud

a vzbudil nám mocného Spasiteľa *

z rodu Dávida, svojho služobníka,

ako odpradávna hovoril *

ústami svojich svätých prorokov,

že nás oslobodí od našich nepriateľov *

a z rúk všetkých, čo nás nenávidia.

Preukázal milosrdenstvo našim otcom *

a pamätá na svoju svätú zmluvu,

na prísahu, ktorou sa zaviazal nášmu otcovi Abrahámovi, *

že nás vyslobodí z rúk nepriateľov,

aby sme mu *

bez strachu slúžili

vo svätosti a spravodlivosti pred jeho tvárou *

po všetky dni nášho života.

A ty, chlapček, budeš sa volať prorokom Najvyššieho: *

pôjdeš pred tvárou Pána, pripravíš mu cestu

a poučíš jeho ľud o spáse, *

že mu náš Boh z hĺbky svojho milosrdenstva odpustí hriechy.

Tak nás Vychádzajúci z výsosti navštívi *

a zažiari tým, čo sedia vo tme a v tôni smrti,

a naše kroky *

upriami na cestu pokoja.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Benediktus: Kto počúva moje slovo a verí tomu, ktorý ma poslal, má večný život, hovorí Pán.

PROSBY

Vzdávajme vďaky Bohu Otcovi, že vliatím a pôsobením Ducha Svätého očisťuje a v láske upevňuje naše srdcia, a pokorne ho prosme:

Daruj nám, Otče, svojho Ducha Svätého.

Daj, nech vďačne prijímame z tvojej ruky všetko dobré

a skúšky nech trpezlivo znášame.

Daruj nám, Otče, svojho Ducha Svätého.

Pomáhaj nám praktizovať lásku nielen pri veľkých príležitostiach,

ale aj vo všedných okolnostiach nášho života.

Daruj nám, Otče, svojho Ducha Svätého.

Nauč nás zriekať sa nadbytočných vecí,

aby sme mohli pomáhať svojim núdznym bratom a sestrám.

Daruj nám, Otče, svojho Ducha Svätého.

Daj, nech nosíme na svojom tele umieranie tvojho Syna,

veď jeho smrťou si nám dal nesmrteľný život.

Daruj nám, Otče, svojho Ducha Svätého.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Bože, ty odmeňuješ spravodlivých za ich zásluhy a hriešnikom odpúšťaš pre ich pokánie; vrúcne ťa prosíme, zmiluj sa nad nami a daj, aby sme pokorne vyznali svoje hriechy, a tak dosiahli tvoje odpustenie.

Ant. Rozumní sa budú skvieť ako jas oblohy a tí, čo mnohých priviedli k spravodlivosti, budú ako hviezdy na večné veky.

Bože, ty si prostredníctvom svätého biskupa Cyrila obdivuhodne priviedol svoju Cirkev k hlbšiemu chápaniu tajomstiev spásy; na jeho orodovanie nám pomáhaj, aby sme lepšie poznávali tvojho Syna, a tak dosiahli plnosť života. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2026 J. Vidéky