## 9. október 2026

## Piatok, Cezročné obdobie, 27. týždeň
3. týždeň žaltára

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak bezprostredne pred rannými chválami je invitatórium.

HYMNUS

Ježišu, šťastie anjelov,

tys’ naša nádej, istota,

jednorodený Boží Syn,

plod panenského života.

Podaj nám ruku za rána,

aby aj myseľ povstala,

bdelosťou spánok zahnala

a Bohu chvály spievala.

Zornica svetu zvestuje

nový deň, hojný na dary.

Tma nech sa, Otče, prepadne

a tvoj lúč nech nás ožiari.

Tvoj lúč nech zmysly otvára

a z duše šero zaháňa,

aby aj srdce horelo,

umyté slzou pokánia.

Daj rozkvet viere vštepenej

hlboko v srdci pútnika,

spriama drž nádej, lásku živ,

ktorá nad všetko vyniká.

Tebe, náš Ježiš láskavý,

Otcovi, ktorý stvoril svet,

aj Duchu Tešiteľovi

buď sláva, ktorej konca niet. Amen.

PSALMÓDIA

Ant. 1 Pane, proti tebe samému som sa prehrešil; zmiluj sa nado mnou.

Žalm 51
Vyznanie viny
Obnovovať sa duchovne premenou zmýšľania a obliecť si nového človeka. (Ef 4, 23-24)

Zmiluj sa, Bože, nado mnou *

pre svoje milosrdenstvo

a pre svoje veľké zľutovanie *

znič moju neprávosť.

Úplne zmy zo mňa moju vinu *

a očisť ma od hriechu.

Vedomý som si svojej neprávosti *

a svoj hriech mám stále pred sebou.

Proti tebe, proti tebe samému som sa prehrešil *

a urobil som, čo je v tvojich očiach zlé,

aby si sa ukázal spravodlivý vo svojom výroku *

a nestranný vo svojom súde.

Naozaj som sa v neprávosti narodil *

a hriešneho ma počala moja mať.

Ty naozaj máš záľubu v srdci úprimnom *

a v samote mi múdrosť zjavuješ.

Pokrop ma yzopom a zasa budem čistý; *

umy ma a budem belší ako sneh.

Daj, aby som počul radosť a veselosť, *

a zaplesajú kosti, ktoré si rozdrvil.

Odvráť svoju tvár od mojich hriechov *

a zotri všetky moje viny.

Bože, stvor vo mne srdce čisté *

a v mojom vnútri obnov ducha pevného.

Neodvrhuj ma spred svojej tváre *

a neodnímaj mi svojho ducha svätého.

Navráť mi radosť z tvojej spásy *

a posilni ma duchom veľkej ochoty.

Poučím blúdiacich o tvojich cestách *

a hriešnici sa k tebe obrátia.

Bože, Boh mojej spásy, zbav ma škvrny krvipreliatia *

a môj jazyk zajasá nad tvojou spravodlivosťou.

Pane, otvor moje pery *

a moje ústa budú ohlasovať tvoju slávu.

Veď ty nemáš záľubu v obete, *

ani žertvu neprijmeš odo mňa.

Obetou Bohu milou je duch skrúšený; *

Bože, ty nepohŕdaš srdcom skrúšeným a poníženým.

Buď dobrotivý, Pane, a milosrdný voči Sionu, *

vybuduj múry Jeruzalema.

Potom prijmeš náležité obety, obetné dary a žertvy; *

potom položia na tvoj oltár obetné zvieratá.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pane, proti tebe samému som sa prehrešil; zmiluj sa nado mnou.

Ant. 2 Pane, uznávame svoje neprávosti, že sme sa prehrešili proti tebe.

Chválospev
Nárek ľudu v čase hladu a vojny

Jer 14, 17-21

Božie kráľovstvo sa priblížilo. Kajajte sa a verte evanjeliu. (Porov. Mk 1, 15)

Nech moje oči ronia slzy noc a deň, *

nech neutíchnu,

lebo veľká pohroma postihla pannu, dcéru môjho ľudu, *

veľmi bolestivá rana.

Ak vyjdem na pole, hľa, pobití mečom; *

ak vojdem do mesta, umorení hladom.

Prorok i kňaz blúdia po krajine, *

ktorú nepoznajú.

Celkom si odvrhol Júdu, *

vari sa tvojej duši zošklivil Sion?

Prečo si nás teda udrel, *

že už niet uzdravenia?

Očakávali sme pokoj, a blaha niet, *

čas zotavenia, a hľa, zmätok.

Pane, uznávame svoju zlobu, †

neprávosť našich otcov, *

že sme sa prehrešili proti tebe.

Nevystavuj nás potupe pre svoje meno, *

nenechaj hanobiť trón svojej slávy.

Rozpamätaj sa *

a nezruš svoju zmluvu s nami.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pane, uznávame svoje neprávosti, že sme sa prehrešili proti tebe.

Ant. 3 Náš Pán je Boh; my sme jeho ľud a ovce z jeho stáda.

Žalm 100
Radosť návštevníka chrámu
Vykúpeným Pán prikazuje spievať hymnus víťazstva. (Sv. Atanáz)

Jasaj na chválu Pánovi, celá zem, *

s radosťou slúžte Pánovi.

S plesaním vstupujte *

pred jeho tvár.

Vedzte, že náš Pán je Boh; †

on je náš stvoriteľ a jemu patríme, *

sme jeho ľud a ovce z jeho stáda.

Vstupujte do jeho brán s piesňou chvály †

a do jeho nádvorí s piesňami oslavnými; *

chváľte ho a velebte jeho meno.

Lebo Pán je dobrý; †

jeho milosrdenstvo trvá naveky *

a jeho vernosť z pokolenia na pokolenie.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Náš Pán je Boh; my sme jeho ľud a ovce z jeho stáda.

KRÁTKE ČÍTANIE

2 Kor 12, 9b-10

Radšej sa budem chváliť svojimi slabosťami, aby vo mne prebývala Kristova sila. Preto mám záľubu v slabostiach, v potupe, v núdzi, v prenasledovaní a v úzkostiach pre Krista; lebo keď som slabý, vtedy som silný.

KRÁTKE RESPONZÓRIUM

Včasráno mi daj pocítiť, * Že si sa zmiloval nado mnou.

Včasráno mi daj pocítiť, * Že si sa zmiloval nado mnou.

Ukáž mi cestu, po ktorej mám kráčať.

Že si sa zmiloval nado mnou.

Sláva Otcu i Synu i Duchu Svätému.

Včasráno mi daj pocítiť, * Že si sa zmiloval nado mnou.

EVANJELIOVÝ CHVÁLOSPEV

Ant. na Benediktus: Pán navštívil a vykúpil svoj ľud.

O Mesiášovi a jeho predchodcovi

Lk 1, 68-79

Nech je zvelebený Pán, Boh Izraela, *

lebo navštívil a vykúpil svoj ľud

a vzbudil nám mocného Spasiteľa *

z rodu Dávida, svojho služobníka,

ako odpradávna hovoril *

ústami svojich svätých prorokov,

že nás oslobodí od našich nepriateľov *

a z rúk všetkých, čo nás nenávidia.

Preukázal milosrdenstvo našim otcom *

a pamätá na svoju svätú zmluvu,

na prísahu, ktorou sa zaviazal nášmu otcovi Abrahámovi, *

že nás vyslobodí z rúk nepriateľov,

aby sme mu *

bez strachu slúžili

vo svätosti a spravodlivosti pred jeho tvárou *

po všetky dni nášho života.

A ty, chlapček, budeš sa volať prorokom Najvyššieho: *

pôjdeš pred tvárou Pána, pripravíš mu cestu

a poučíš jeho ľud o spáse, *

že mu náš Boh z hĺbky svojho milosrdenstva odpustí hriechy.

Tak nás Vychádzajúci z výsosti navštívi *

a zažiari tým, čo sedia vo tme a v tôni smrti,

a naše kroky *

upriami na cestu pokoja.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Benediktus: Pán navštívil a vykúpil svoj ľud.

PROSBY

Modlime sa ku Kristovi, ktorý sa pre nás narodil, zomrel a vstal z mŕtvych, a s dôverou ho prosme:

Pane, spas tých, ktorých si vykúpil svojou krvou.

Buď zvelebený, Ježišu, Spasiteľ ľudí, že si kvôli nám neváhal podstúpiť muky a smrť na kríži

a vykúpil si nás svojou drahocennou krvou.

Pane, spas tých, ktorých si vykúpil svojou krvou.

Ty si sľúbil vodu prúdiacu do večného života;

vylej na všetkých ľudí svojho Ducha.

Pane, spas tých, ktorých si vykúpil svojou krvou.

Ty posielaš učeníkov hlásať evanjelium všetkým národom;

pomáhaj im šíriť víťazstvo tvojho kríža.

Pane, spas tých, ktorých si vykúpil svojou krvou.

Chorým a úbohým, ktorým dávaš účasť na svojom kríži,

udeľ silu a trpezlivosť.

Pane, spas tých, ktorých si vykúpil svojou krvou.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Všemohúci Otče, prenikni svojou milosťou naše srdcia, aby sme vo svetle tvojich prikázaní kráčali stále za tebou, svojím vodcom a kráľom. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2026 J. Vidéky