## 3. november 2026

## Utorok, Cezročné obdobie, 31. týždeň
3. týždeň žaltára

Modlitba napoludnie

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

HYMNUS

Mocný Vládca, verný Bože,

múdro riadiš denné chvíle:

svitom zdobíš zore ranné,

poludnie zas teplom vanie.

Vyhas oheň hnevu, spory,

odstráň úpal hriechov, zvody,

zachovaj nám telo v zdraví,

do sŕdc nám vlož pokoj pravý.

Vyslyš nás, Otče láskavý,

pomôž nám, Kriste, Kráľ slávy,

s Otcom i Duchom Boh pravý,

a vládni, kraľuj nad nami. Amen.

Alebo:

Na nebi slnko vrcholí,

k modlitbe volá poludnie;

spievajme chvály Pánovi,

nech v srdci oheň pobudne.

V tento čas majú veriaci

myseľ ku krížu upretú,

na ktorom Boží Baránok

dáva sa za nás v obetu.

To svetlo kríža Kristovho

žiaru poludnia zatieni;

nech aj nás celkom prenikne

a milosť spásy upevní.

Sláva buď večná Otcovi,

jeho milému Synovi

i Duchu Tešiteľovi,

čo všetko v láske obnoví. Amen.

PSALMÓDIA

Ant. 1 Naplnením zákona je láska.

Žalm 119, 97-104
XIII – מ (Mem)

Pane, tvoj zákon veľmi milujem, *

rozjímam o ňom celý deň.

Tvoja náuka robí ma rozumnejším nad mojich nepriateľov, *

ustavične sa jej pridŕžam.

Múdrejší som nad všetkých mojich učiteľov, *

lebo o tvojich prikázaniach rozjímam.

Chápavejší som nad starcov, *

lebo zachovávam tvoje príkazy.

Svojim nohám nedovolím vykročiť na zlé cesty, *

chcem dodržiavať tvoje slová.

Neodkláňam sa od tvojich predpisov, *

lebo ty si mi zákon stanovil.

Aké sladké sú tvoje výroky môjmu podnebiu, *

mojim ústam sú sladšie ako med.

Zmúdrel som z tvojich príkazov, *

preto nenávidím cesty klamstva.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Naplnením zákona je láska.

Ant. 2 Pamätaj na svoj ľud, Pane, ktorý je tvoj odprvoti.

Žalm 74
Nárek nad spustošeným chrámom
Nebojte sa tých, čo zabíjajú telo. (Mt 10, 28)
I

Prečo si nás, Bože, tak celkom zavrhol *

a prečo si hnevom zahorel proti ovciam tvojej pastviny?

Pamätaj na svoj ľud, *

ktorý je tvoj odprvoti.

Vykúpil si výhonok svojho dedičstva, *

vrch Sion, na ktorom prebývaš.

Namier svoje kroky k večným zrúcaninám: *

nepriateľ spustošil celú svätyňu.

Tí, čo ťa nenávidia, ryčia uprostred tvojho miesta svätého, *

vztyčujú svoje zástavy na znak víťazstva.

Podobajú sa tým, čo sa veľmi rozháňajú sekerou *

v hustom lese.

Tak vylamujú brány chrámové *

a stŕhajú ich sekerou i hákom.

Podpálili tvoju svätyňu, *

príbytok tvojho mena až do základu zneuctili.

V srdci si povedali: „Zničme ich všetkých odrazu,“ *

a vypálili tvoje sväté miesta v krajine.

Nevidíme naše zástavy, †

niet už proroka *

a nik z nás nevie, dokedy to potrvá.

Bože, dokedy sa bude rúhať nepriateľ? *

Vari naveky bude protivník urážať tvoje meno?

Prečo odťahuješ svoju ruku *

a prečo v lone držíš pravicu?

Veď predsa Boh je naším kráľom od vekov *

a spásne skutky konal na zemi.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pamätaj na svoj ľud, Pane, ktorý je tvoj odprvoti.

Ant. 3 Vstaň, Pane, a ujmi sa svojej veci.

II

More si svojou mocou rozdvojil *

a rozdrvil si hlavy drakom vo vodách.

Leviatanovi si hlavy roztĺkol, *

za pokrm si ho dal morským obludám.

Ty si dal vyvrieť žriedlam i potokom *

a vyschnúť riekam nevysychajúcim.

Tvoj je deň, tvoja je aj noc, *

ty si utvoril nebeské svetlá i slnko.

Ty si zemi ustanovil hranice; *

že je leto a zima, to si ty zariadil.

Pamätaj, Pane, na to, †

že sa to tebe rúha nepriateľ *

a nerozumný ľud tvoje meno uráža.

Nevydaj divej zveri tých, čo ťa oslavujú, *

a nezabúdaj nikdy na svojich úbožiakov.

Zhliadni na svoju zmluvu, *

veď násilníci si rozložili stany po celej krajine.

Pokorný nech sa s hanbou nevracia, *

chudák a bedár budú tvoje meno velebiť.

Vstaň, Bože, a ujmi sa svojej veci, †

maj na pamäti urážky, *

ktorými ťa hlupák častuje deň čo deň.

Nezabúdaj na krik svojich nepriateľov, *

veď hurhaj vzbúrencov sa stále stupňuje.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Vstaň, Pane, a ujmi sa svojej veci.

KRÁTKE ČÍTANIE

Dt 15, 7-8

Ak niektorý z tvojich bratov, čo bývajú v niektorom tvojom meste, schudobnie, nezatvrď si srdce, ani ruku nezatvor, ale ju otvor svojmu chudobnému bratovi a požičaj mu, čo potrebuje.

Pane, ty vyslýchaš túžbu úbožiakov;

Vzpružuješ im srdce, ucho si k nim nakláňaš.

MODLITBA

Modlime sa.

Bože, ty si apoštolovi Petrovi zjavil svoje rozhodnutie spasiť všetky národy; daj, nech sa ti páči naša práca a nech slúži tvojmu zámeru lásky a spásy. Skrze Krista, nášho Pána.

Amen.

Napokon, aspoň pri spoločnom slávení liturgie hodín, sa dodá:

Dobrorečme Pánovi.

Bohu vďaka.

Text © KBS. Texty sú publikované s vedomím KBS ako pracovná verzia.

© 1999-2026 J. Vidéky