## 22. október 2026

## Štvrtok, Cezročné obdobie, 29. týždeň
1. týždeň žaltára

Vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

HYMNUS

Veľký a mocný Bože náš,

stvorenia vody úrodnej

časť dávaš morským hlbinám,

časť dvíhaš k výškam belasým.

Čo pohrúžil si, voda má,

čo vyzdvihol si, brázdi vzduch,

z tohože všetko koreňa

žije na mieste rozličnom.

Ó, dožič všetkým sluhom, nám,

ktorých krv tvoja umýva,

nech nepoznáme hriechov des,

za ktoré smrť nám treba niesť.

Nech nezdrví nás viny trud,

nech nevypne sa chválou hruď,

duch ubitý nech neklesá,

vzletný nech pýchou nepne sa.

To daj nám, Otec láskavý

i Syn tej istej podstaty,

i s Duchom, ktorý teší nás

a vládne dnes a v každý čas. Amen.

PSALMÓDIA

Ant. 1 K tebe, Pane, som volal a ty si ma uzdravil; naveky ťa chcem velebiť.

Žalm 30
Poďakovanie za vyslobodenie z nebezpečenstva smrti
Kristus po slávnom vzkriesení vzdáva vďaky Otcovi. (Kassiodor)

Budem ťa, Pane, oslavovať, že si ma vyslobodil *

a že si nedovolil, aby sa moji nepriatelia radovali nado mnou.

Pane, Bože môj, k tebe som volal *

a ty si ma uzdravil.

Pane, vyviedol si ma z ríše zosnulých, *

navrátil si mi život, aby som nezostúpil do hrobu.

Na harfe hrajte Pánovi, jeho svätí, *

vzdávajte vďaky jeho menu svätému.

Lebo len chvíľku trvá jeho hnev, *

ale celý život jeho láskavosť.

Podvečer je nám hosťom plač *

a radosť nad ránom.

Keď som bol v bezpečí, povedal som si: *

„Už nikdy sa nezakolíšem.“

Pane, vo svojej priazni si ma obdaril *

mocou a cťou.

Keď si však odo mňa odvrátil svoju tvár, *

hneď sa ma zmocnil strach.

K tebe, Pane, volám, *

svojho Boha prosím o milosť.

Aký úžitok by bol z mojej krvi, *

keby som v zemi skazu vzal?

A či ťa prach môže velebiť *

alebo hlásať tvoju vernosť?

Čuj, Pane, a zmiluj sa nado mnou; *

Pane, buď mi na pomoci.

Môj nárek si obrátil na tanec, *

roztrhol si moje rúcho kajúcne a radosťou si ma opásal,

aby ti moja duša spievala a nestíchla už nikdy. *

Pane, Bože môj, naveky ťa chcem velebiť.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. K tebe, Pane, som volal a ty si ma uzdravil; naveky ťa chcem velebiť.

Ant. 2 Blažený človek, ktorému Pán hriech nepripočíta.

Žalm 32
Blažený, komu Pán odpustil neprávosť
Dávid blahoslaví človeka, ktorému Boh počíta spravodlivosť bez skutkov. (Rim 4, 6)

Blažený, komu sa odpustila neprávosť *

a je oslobodený od hriechu.

Blažený človek, ktorému Pán vinu nepripočíta *

a v ktorého mysli niet podvodu.

Pretože som mlčal, chradli mi kosti *

a celý deň som nariekal.

Veď vo dne i v noci doliehala na mňa tvoja ruka *

a ako v letných páľavách vysychala mi sila.

Vyznal som sa ti zo svojho hriechu *

a nezatajil som svoj priestupok.

Povedal som si: „Vyznám Pánovi svoju neprávosť.“ *

A ty si mi odpustil zlobu môjho hriechu.

Preto každý nábožný bude sa modliť k tebe *

v čase tiesne.

A záplavy veľkých vôd *

sa k nemu nepriblížia.

Ty si moje útočište, ochrániš ma pred súžením; *

zahrnieš ma radosťou zo spásy.

Dám ti múdrosť a poučím ťa o ceste, ktorou máš kráčať; *

poradím ti a budem ťa mať stále na očiach.

Nebuďte ako žrebce či mulice, *

ktoré nemajú rozum.

Keď im chceš vložiť uzdu a zubadlo, *

nepodídu k tebe.

Bezbožného stíhajú mnohé strasti; *

no dúfajúcich v Pána obklopí milosrdenstvo.

Radujte sa, spravodliví, v Pánovi a plesajte, *

jasajte všetci, čo máte srdce úprimné.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Blažený človek, ktorému Pán hriech nepripočíta.

Ant. 3 Pán mu dal moc a slávu i kráľovstvo a budú mu slúžiť všetky národy.

Chválospev
O Božom súde

Zjv 11, 17-18; 12, 10b-12a

Vzdávame ti vďaky, *

Pane, Bože všemohúci,

ktorý si a ktorý si bol; *

že si sa ujal svojej veľkej moci a začal si kraľovať.

Národy sa rozhnevali, *

ale prišiel tvoj hnev a čas súdiť mŕtvych

a odmeniť tvojich služobníkov, prorokov a svätých *

a tých, čo sa boja tvojho mena, malých i veľkých.

Teraz nastala spása, moc a kráľovstvo nášho Boha *

a vláda jeho Pomazaného,

lebo bol zvrhnutý žalobca našich bratov, *

ktorý na nich dňom i nocou žaloval pred naším Bohom.

Ale oni nad ním zvíťazili pre Baránkovu krv †

a pre slovo svojho svedectva; *

a nemilovali svoj život až na smrť.

Preto radujte sa, nebesia, *

aj vy, čo v nich bývate.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pán mu dal moc a slávu i kráľovstvo a budú mu slúžiť všetky národy.

KRÁTKE ČÍTANIE

1 Pt 1, 6-9

Radujete sa, hoci sa teraz, ak treba, trochu aj rmútite pre rozličné skúšky, aby vám vaša vyskúšaná viera, omnoho vzácnejšia ako pominuteľné zlato, ktoré sa tiež skúša ohňom, bola na chválu, slávu a česť vtedy, keď sa zjaví Ježiš Kristus. Vy ho milujete, hoci ste ho nevideli. Ani teraz ho nevidíte, ale veríte a jasáte nevýslovnou radosťou, plnou slávy, že dosahujete cieľ svojej viery — spásu duší.

KRÁTKE RESPONZÓRIUM

Pán nás kŕmi * Jadrom pšeničným.

Pán nás kŕmi * Jadrom pšeničným.

A sýti medom zo skaly.

Jadrom pšeničným.

Sláva Otcu i Synu i Duchu Svätému.

Pán nás kŕmi * Jadrom pšeničným.

EVANJELIOVÝ CHVÁLOSPEV

Ant. na Magnifikat: Pán zosadil mocnárov z trónov a povýšil ponížených.

Radosť duše v Pánovi

Lk 1, 46-55

Velebí *

moja duša Pána

a môj duch jasá *

v Bohu, mojom Spasiteľovi,

lebo zhliadol na poníženosť svojej služobnice. *

Hľa, od tejto chvíle blahoslaviť ma budú všetky pokolenia,

lebo veľké veci mi urobil ten, ktorý je mocný, *

a sväté je jeho meno

a jeho milosrdenstvo z pokolenia na pokolenie *

s tými, čo sa ho boja.

Ukázal silu svojho ramena, *

rozptýlil tých, čo v srdci pyšne zmýšľajú.

Mocnárov zosadil z trónov *

a povýšil ponížených.

Hladných nakŕmil dobrotami *

a bohatých prepustil naprázdno.

Ujal sa Izraela, svojho služobníka, *

lebo pamätá na svoje milosrdenstvo,

ako sľúbil našim otcom, *

Abrahámovi a jeho potomstvu naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Magnifikat: Pán zosadil mocnárov z trónov a povýšil ponížených.

PROSBY

Chváľme Boha, nášho pomocníka, v ktorom spočíva celá naša nádej, a pokorne ho vzývajme:

Otče, zhliadni na svoje deti.

Pane, Bože náš, ty si uzavrel so svojím ľudom večnú zmluvu;

daj, nech si stále s úctou pripomíname tvoje slávne činy.

Otče, zhliadni na svoje deti.

Zdokonaľuj vo svojej láske všetkých biskupov, kňazov a diakonov

a svojim veriacim pomáhaj zachovať jednotu ducha vo zväzku pokoja.

Otče, zhliadni na svoje deti.

Daj, nech budujeme pozemský domov vždy s tebou,

aby sa nenamáhali márne tí, čo ho budujú.

Otče, zhliadni na svoje deti.

Pošli robotníkov na svoju žatvu,

aby tvoje meno oslavovali všetky národy.

Otče, zhliadni na svoje deti.

Pridruž našich zosnulých príbuzných a dobrodincov k svojim svätým

a raz prijmi aj nás do večnej blaženosti.

Otče, zhliadni na svoje deti.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Bože, ty osvetľuješ noc a po nej dávaš žiariť svojmu svetlu; daj, aby sme túto noc prežili bez satanových nástrah a ráno ti mohli vzdávať vďaky pred tvojou tvárou. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2026 J. Vidéky