## 26. február 2026

## Štvrtok, Pôstne obdobie, 1. týždeň
1. týždeň žaltára

Modlitba predpoludním

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen.

HYMNUS

Viera nás drží nažive,

nádej je svetlo blaživé,

láska nás celkom obnoví;

spievajme pieseň Kristovi.

On o deviatej hodine

začína trpieť nevinne:

kríž nesie, cesta tŕnistá;

koná sa naša očista.

Vykúpiť ide otrokov;

prosme ho s úctou hlbokou,

aby nás chránil od zloby

a stieral naše dlžoby.

Vzývajme Syna Božieho,

Otca i Ducha Svätého;

jediný Bože v Trojici,

ty mocný, chráň nás prosiacich. Amen.

PSALMÓDIA

Ant. Nadišli nám dni pokánia, keď sa máme vyslobodiť z hriechov a zachrániť si dušu.

Žalm 119, 17-24
III – ג (Gimel)

Preukáž dobro svojmu služobníkovi a budem žiť *

a tvoje slová zachovám.

Otvor mi oči, *

aby som pozoroval divy tvojho zákona.

Hoci som na zemi iba hosť, *

neskrývaj predo mnou svoje predpisy.

Túžbou za tvojimi výrokmi sa mi duša umára, *

umára jednostaj.

Pyšných zahriakuješ *

a tí, čo bočia od tvojich príkazov, sú prekliati.

Oddiaľ odo mňa hanbu a potupu, *

lebo ja dodržiavam tvoje ustanovenia.

Hoci mocnári zasadajú a radia sa proti mne, *

tvoj sluha rozjíma o tvojich predpisoch.

Veď tvoje ustanovenia sú mi rozkošou *

a tvoje príkazy sú mojimi radcami.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Žalm 25
Úpenlivá prosba o odpustenie a o pomoc
Nádej nezahanbuje. (Rim 5, 5)
I

K tebe, Pane, dvíham svoju dušu, *

tebe dôverujem, Bože môj: Nech nie som zahanbený

a nech moji nepriatelia nejasajú nado mnou. *

Veď nik, čo dúfa v teba, nebude zahanbený.

Ale nech sú zahanbení tí, *

čo sa pre nič za nič dopúšťajú nevery.

Ukáž mi, Pane, svoje cesty *

a pouč ma o svojich chodníkoch.

Veď ma vo svojej pravde a uč ma, †

lebo ty si Boh, moja spása, *

a v teba dúfam celý deň.

Rozpomeň sa, Pane, na svoje zľutovanie *

a na svoje milosrdenstvo, ktoré trvá od vekov.

Nespomínaj si na hriechy mojej mladosti a na moje priestupky, †

ale pamätaj na mňa vo svojom milosrdenstve, *

veď si, Pane, dobrotivý.

Pán je dobrý a spravodlivý: *

ukazuje cestu hriešnikom.

Pokorných vedie k správnemu konaniu *

a tichých poúča o svojich cestách.

Všetky cesty Pánove sú milosrdenstvo a vernosť *

pre tých, čo zachovávajú jeho zmluvu a jeho príkazy.

Pre tvoje meno, Pane, odpusť mi môj hriech, *

i keď je veľký.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

II

Ako je to s človekom, čo sa bojí Pána? *

Ukáže mu cestu, ktorú si má vyvoliť.

Z blahobytu sa bude tešiť jeho duša *

a jeho potomstvo bude dedičom zeme.

Pán bude dôverným priateľom tým, čo sa ho boja, *

a zjaví im svoju zmluvu.

Moje oči sa neprestajne upierajú na Pána, *

veď on mi vyslobodzuje nohy z osídel.

Pozriže na mňa a zmiluj sa nado mnou, *

lebo som sám a úbohý.

Uľav mi v úzkosti srdca *

a vytrhni ma z mojich tiesní.

Pozri na moju pokoru a na moje trápenie *

a odpusť mi všetky priestupky.

Pozri, ako sa moji nepriatelia rozrástli *

a nenávidia ma ukrutne.

Ochraňuj moju dušu a vysloboď ma; *

nech nie som zahanbený, že sa utiekam k tebe.

Nech ma ochráni nevinnosť a statočnosť, *

veď sa pridŕžam teba.

Bože, vysloboď Izraela *

zo všetkých jeho súžení.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Nadišli nám dni pokánia, keď sa máme vyslobodiť z hriechov a zachrániť si dušu.

KRÁTKE ČÍTANIE

Iz 55, 6-7

Hľadajte Pána, kým ho možno nájsť, volajte ho, kým je nablízku. Nech zanechá bezbožný svoju cestu a zločinec svoje zámery, nech sa vráti k Pánovi a on sa nad ním zmiluje, k nášmu Bohu, lebo on veľkodušne odpúšťa.

Bože, stvor vo mne srdce čisté.

A v mojom vnútri obnov ducha pevného.

MODLITBA

Modlime sa.

Prosíme ťa, Pane, vnukaj nám vždy správne myšlienky a predsavzatia a daj nám ochotu podľa nich aj konať; a pretože nemôžeme jestvovať bez teba, pomáhaj nám žiť podľa tvojej vôle. Skrze Krista, nášho Pána.

Amen.

Napokon, aspoň pri spoločnom slávení liturgie hodín, sa dodá:

Dobrorečme Pánovi.

Bohu vďaka.

Text © KBS. Texty sú publikované s vedomím KBS ako pracovná verzia.

© 1999-2026 J. Vidéky