## 11. február 2026

## Prebl. Panny Márie Lurdskej
ľubovoľná spomienka

Roku 1858 sa Nepoškvrnená Panna Mária zjavila Bernadete Soubirousovej v jaskyni zvanej Massabielle pri Lurdoch vo Francúzsku. Prostredníctvom tohto jednoduchého dievčaťa volá Mária hriešnikov, aby sa obrátili, a v Cirkvi vzbudzuje veľkú horlivosť v modlitbe a v láske k blížnemu, ktorá sa prejavuje osobitnou starostlivosťou o chorých.

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak bezprostredne pred rannými chválami je invitatórium.

HYMNUS

Mária, Pani vznešená,

ty slávou tôniš žiaru hviezd;

toho, čo teba utvoril,

na svojej hrudi živiť smieš.

Čo Eva, žiaľ, raz stratila,

Dieťaťom svojím vraciaš nám,

otváraš cestu plačúcim,

vedieš nás k svätým výšinám.

Žiarivá brána kráľovská,

cez ktorú prešiel veľký Kráľ;

národy sveta, jasajte,

že z Panny Život zavítal.

Otca i Ducha aj Syna

tvojho nech všetko pochváli,

že ťa tri božské osoby

do rúcha slávy odiali. Amen.

PSALMÓDIA

Ant. 1 Bože, v tvojom svetle uvidíme svetlo.

Žalm 36
Hriešnikova zloba a Božia dobrota
Kto mňa nasleduje, nebude chodiť vo tmách, ale bude mať svetlo života. (Jn 8, 12)

Neprávosť našepkáva hriešnikovi v hĺbke jeho srdca; *

pred jeho očami nieto bázne Božej.

Sám sebe lichotí do vlastných očí, *

aby nemusel poznať svoju neprávosť a zanevrieť na ňu.

Slová jeho úst sú neprávosť a klam; *

prestal už myslieť rozvážne a robiť dobre.

Na svojom lôžku premýšľa o neprávosti, †

dáva sa na cesty nedobré, *

nijakej zloby sa neštíti.

Pane, tvoje milosrdenstvo siaha po nebesia *

a tvoja vernosť až k oblakom.

Tvoja spravodlivosť je ako Božie výšiny, †

tvoje súdy ako morská hlbina: *

ty, Pane, ľuďom i zveri pomáhaš.

Bože, aké vzácne je tvoje milosrdenstvo! *

Ľudia sa utiekajú do tône tvojich krídel.

Opájajú sa blahobytom tvojho domu *

a pijú z potoka tvojich rozkoší.

Veď u teba je zdroj života *

a v tvojom svetle uvidíme svetlo.

Svoju milosť daj tým, čo ťa poznajú, *

a spravodlivosť tým, čo majú srdce úprimné.

Nech ma nezasiahne noha pyšného, *

nech mnou nepohne ruka hriešnika.

Hľa, padli tí, čo páchali neprávosť, *

zrútili sa a viac nevstanú.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Bože, v tvojom svetle uvidíme svetlo.

Ant. 2 Veľký si, Pane, a slávny, obdivuhodne silný a nepremožiteľný.

Chválospev
Pán, Stvoriteľ sveta, chráni svoj ľud

Jdt 16, 1-2. 13-15

Spievali novú pieseň. (Zjv 5, 9)

Udrite na bubny na počesť môjho Boha, *

hrajte môjmu Pánovi na cimbaloch;

zaspievajte nový žalm na neho, *

velebte a vzývajte jeho meno.

Ty si Boh, čo potiera vojny, †

ty si staviaš tábor uprostred svojho ľudu, *

aby si ma vyslobodil z ruky tých, čo ma prenasledujú.

Zaspievam môjmu Bohu novú pieseň: †

Veľký si, Pane, a slávny, *

obdivuhodne silný a nepremožiteľný.

Nech ti slúžia všetky tvoje stvorenia, *

lebo si povedal a boli,

poslal si svojho ducha a povstali *

a niet nikoho, kto by sa mohol vzoprieť tvojmu hlasu.

Vrchy a vody sa v svojich základoch pohnú, *

skaly sa ako vosk roztopia pred tvojím pohľadom.

Ale voči tým, čo sa ťa boja, *

si stále milosrdný.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Veľký si, Pane, a slávny, obdivuhodne silný a nepremožiteľný.

Ant. 3 Jasajte Bohu hlasom radostným.

Žalm 47
Pán – kráľ všetkých národov
Sedí po pravici Otca a jeho kráľovstvu nebude konca.

Tlieskajte rukami, všetky národy, *

jasajte Bohu hlasom radostným.

Lebo Pán je najvyšší a hrozný, *

nad celou zemou veľký kráľ.

Podmaňuje nám národy *

a pohanov nám kladie pod nohy.

On pre nás vybral dedičstvo, *

slávu Jakuba, ktorého má rád.

Za jasotu vystupuje Boh, *

Pán vystupuje za hlaholu poľnice.

Spievajte Bohu, spievajte, *

spievajte nášmu kráľovi, spievajte.

Pretože Boh je kráľom celej zeme; *

spievajte mu chválospev.

Boh kraľuje nad národmi, *

Boh sedí na svojom svätom tróne.

Kniežatá národov sa spolčujú *

s národom Boha Abrahámovho.

Veď Bohu patria mocní zeme, *

tak veľmi je vyvýšený.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Jasajte Bohu hlasom radostným.

KRÁTKE ČÍTANIE

Porov. Iz 61, 10

Radosťou jasám v Pánovi, duša mi plesá v mojom Bohu, pretože ma zaodial rúchom spásy, zahalil ma plášťom spravodlivosti ako nevestu okrášlenú šperkami.

KRÁTKE RESPONZÓRIUM

Pán si ju vyvolil * A dal jej prednosť pred všetkými.

Pán si ju vyvolil * A dal jej prednosť pred všetkými.

Do svojho stánku ju voviedol.

A dal jej prednosť pred všetkými.

Sláva Otcu i Synu i Duchu Svätému.

Pán si ju vyvolil * A dal jej prednosť pred všetkými.

EVANJELIOVÝ CHVÁLOSPEV

Ant. na Benediktus: Žiarivá zornica spásy, Panna Mária, z teba vyšlo Slnko spravodlivosti, a tak nás navštívil Vychádzajúci z výsosti.

O Mesiášovi a jeho predchodcovi

Lk 1, 68-79

Nech je zvelebený Pán, Boh Izraela, *

lebo navštívil a vykúpil svoj ľud

a vzbudil nám mocného Spasiteľa *

z rodu Dávida, svojho služobníka,

ako odpradávna hovoril *

ústami svojich svätých prorokov,

že nás oslobodí od našich nepriateľov *

a z rúk všetkých, čo nás nenávidia.

Preukázal milosrdenstvo našim otcom *

a pamätá na svoju svätú zmluvu,

na prísahu, ktorou sa zaviazal nášmu otcovi Abrahámovi, *

že nás vyslobodí z rúk nepriateľov,

aby sme mu *

bez strachu slúžili

vo svätosti a spravodlivosti pred jeho tvárou *

po všetky dni nášho života.

A ty, chlapček, budeš sa volať prorokom Najvyššieho: *

pôjdeš pred tvárou Pána, pripravíš mu cestu

a poučíš jeho ľud o spáse, *

že mu náš Boh z hĺbky svojho milosrdenstva odpustí hriechy.

Tak nás Vychádzajúci z výsosti navštívi *

a zažiari tým, čo sedia vo tme a v tôni smrti,

a naše kroky *

upriami na cestu pokoja.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Benediktus: Žiarivá zornica spásy, Panna Mária, z teba vyšlo Slnko spravodlivosti, a tak nás navštívil Vychádzajúci z výsosti.

PROSBY

Oslavujme nášho Spasiteľa, ktorý sa narodil z Panny Márie, a prosme ho:

Nech sa za nás prihovára tvoja matka, Pane.

Ježišu, Slnko spravodlivosti, pred tebou ako žiarivá zornica vzišla nepoškvrnená Panna;

daj, nech stále žijeme vo svetle tvojho príchodu.

Nech sa za nás prihovára tvoja matka, Pane.

Ježišu, Večné Slovo, ty si si vyvolil Pannu Máriu za neporušený stánok;

ochráň nás pred skazou hriechu.

Nech sa za nás prihovára tvoja matka, Pane.

Náš Spasiteľ, ty si mal pri kríži svoju matku;

daj, aby sme sa na jej príhovor tešili z účasti na tvojom utrpení.

Nech sa za nás prihovára tvoja matka, Pane.

Dobrotivý Ježišu, keď si zomieral na kríži, Pannu Máriu si dal Jánovi za matku;

daj, aby sme žili tak, ako sa sluší na jej deti.

Nech sa za nás prihovára tvoja matka, Pane.

Alebo iné:

Oslavujme nášho Spasiteľa, ktorý sa narodil z Panny Márie, a prosme ho:

Nech sa za nás prihovára tvoja matka, Pane.

Spasiteľ sveta, ty si mocou svojho vykúpenia uchránil svoju matku pred poškvrnou hriechu;

zachovaj nás čistých od hriechu.

Nech sa za nás prihovára tvoja matka, Pane.

Náš Vykupiteľ, ty si Pannu Máriu urobil čistým príbytkom pre seba a stánkom Ducha Svätého;

urob aj nás trvalým chrámom svojho Ducha.

Nech sa za nás prihovára tvoja matka, Pane.

Ježišu, Večné Slovo, ty si naučil svoju matku voliť si najlepší podiel;

daj, aby sme aj my ako ona hľadali pokrm, ktorý ostáva pre večný život.

Nech sa za nás prihovára tvoja matka, Pane.

Kráľ kráľov, ty si svoju matku vzal s dušou i telom k sebe do neba;

daj, aby sme stále mysleli na to, čo je hore.

Nech sa za nás prihovára tvoja matka, Pane.

Pán neba i zeme, ty si Pannu Máriu postavil po svojej pravici ako Kráľovnú;

aj nám daj účasť na jej večnej sláve.

Nech sa za nás prihovára tvoja matka, Pane.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Milosrdný Bože, buď nám ochranou v našej slabosti, a keď slávime spomienku na nepoškvrnenú Božiu Rodičku, daj, aby sme na jej príhovor dokázali povstať z našich neprávostí. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2026 J. Vidéky