## 25. máj 2026

## Prebl. Panny Márie, Matky Cirkvi
spomienka

Vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

HYMNUS

Pracovný preklad:

Ty Matka Cirkvi, Panna tiež,

si večnou bránou do nebies,

ochranou istou pre nás buď,

keď Otec i Syn začnú súd.

Odpros ich za nás za všetkých

dnes k tvojmu sviatku zídených,

Mať Božia slávna, veď tvoj Syn

je ti aj Otcom nebeským.

Lúč jasný, morská Zornička,

rod kráľov, svätá Rodička,

vypros, by Tešiteľa plam

od Otca tvoj Syn poslal nám.

Mária, Panna premilá,

Panna verná, dobrotivá,

vypočuj prosbu každého,

čo k tebe volá s dôverou.

Synovi prednes žiadosti,

čo miesto nás bič krutosti

strpel i päť rán, kríža kŕč,

korunu z tŕnia, v ústach žlč.

Slávna mať Kráľa večnosti,

jasný vchod k neba výsosti,

nakloň sa k tým, čo strádajú,

čo v slzách bôľne vzdychajú.

Otca i Ducha aj Syna

tvojho nech všetko pochváli,

že ťa za Matku Cirkvi nám

do daru všetkým oddali. Amen.

Alebo:

Zdravas’, hviezda morská,

jasná rajská brána,

slávna Matka Božia,

pritom večne Panna.

Prijmúc ono „Ave“,

čo ti anjel spieva,

vráť nám milosť a zmeň

v opak meno Eva.

Trestancom sním putá,

slepcom zažni svetlo,

odvráť zlo, by dušu

vždy len dobro stretlo.

Ukáž sa sťa matka,

aby skrze teba

ujal sa nás ten, čo

pre nás zišiel z neba.

Prevyšuješ všetky

a máš srdce vľúdne;

očisť naše, nech je

pokorné a cudné.

Pomôž nám žiť čisto,

k nebu kráčať isto,

kde nás radosť spojí

s Kristom, veď sme svoji.

Nech sa večne vzdáva

Otcu, Synu sláva,

aj Duchu buď chvála

rovná, neskonalá. Amen.

PSALMÓDIA

Ant. 1 Oslavujte Pána, lebo jeho milosrdenstvo je večné.

Žalm 136
Veľkonočný chválospev
Keď rozprávaš o Pánových skutkoch, chváliš ho. (Kassiodor)
I

Oslavujte Pána, lebo je dobrý, *

lebo jeho milosrdenstvo je večné.

Oslavujte Boha nad bohmi, *

lebo jeho milosrdenstvo je večné.

Oslavujte Pána nad pánmi, *

lebo jeho milosrdenstvo je večné.

On jediný koná veľké zázraky, *

lebo jeho milosrdenstvo je večné.

On múdro stvoril nebesia, *

lebo jeho milosrdenstvo je večné.

On rozprestrel zem nad vodami, *

lebo jeho milosrdenstvo je večné.

On stvoril veľké svetlá, *

lebo jeho milosrdenstvo je večné:

slnko, aby panovalo vo dne, *

lebo jeho milosrdenstvo je večné,

mesiac a hviezdy, aby panovali v noci, *

lebo jeho milosrdenstvo je večné.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Oslavujte Pána, lebo jeho milosrdenstvo je večné.

Ant. 2 Veľké a obdivuhodné sú tvoje skutky, Pane, Bože všemohúci.

II

On pobil egyptských prvorodencov, *

lebo jeho milosrdenstvo je večné.

On vyviedol Izraela spomedzi nich, *

lebo jeho milosrdenstvo je večné;

mocnou rukou a vystretým ramenom, *

lebo jeho milosrdenstvo je večné.

On rozdelil Červené more na dve časti, *

lebo jeho milosrdenstvo je večné.

A Izraela previedol jeho stredom, *

lebo jeho milosrdenstvo je večné.

V Červenom mori zatopil faraóna i jeho vojsko, *

lebo jeho milosrdenstvo je večné.

On previedol svoj ľud cez púšť, *

lebo jeho milosrdenstvo je večné.

On pobil význačných kráľov, *

lebo jeho milosrdenstvo je večné.

A pozabíjal mocných kráľov, *

lebo jeho milosrdenstvo je večné.

Sehona, kráľa amorejského, *

lebo jeho milosrdenstvo je večné;

a Oga, kráľa Bášanu, *

lebo jeho milosrdenstvo je večné;

a ich krajinu dal za dedičstvo, *

lebo jeho milosrdenstvo je večné;

za dedičstvo Izraelovi, svojmu služobníkovi, *

lebo jeho milosrdenstvo je večné.

On pamätal na nás v našom ponížení, *

lebo jeho milosrdenstvo je večné.

A oslobodil nás od našich nepriateľov, *

lebo jeho milosrdenstvo je večné.

On dáva pokrm každému stvoreniu, *

lebo jeho milosrdenstvo je večné.

Oslavujte Boha nebies, *

lebo jeho milosrdenstvo je večné.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Veľké a obdivuhodné sú tvoje skutky, Pane, Bože všemohúci.

Ant. 3 Boh si predsavzal obnoviť v plnosti času všetko v Kristovi.

Chválospev
O Bohu, Spasiteľovi

Ef 1, 3-10

Nech je zvelebený Boh a Otec nášho Pána Ježiša Krista, *

ktorý nás v Kristovi požehnal všetkým nebeským duchovným požehnaním.

Veď v ňom si nás ešte pred stvorením sveta vyvolil, †

aby sme boli pred jeho tvárou *

svätí a nepoškvrnení v láske;

on nás podľa dobrotivého rozhodnutia svojej vôle predurčil, *

aby sme sa skrze Ježiša Krista stali jeho adoptovanými synmi

na chválu a slávu jeho milosti, *

ktorou nás obdaroval v milovanom Synovi.

V ňom máme vykúpenie skrze jeho krv, †

odpustenie hriechov *

podľa bohatstva jeho milosti,

ktorou nás štedro zahrnul †

vo všetkej múdrosti a rozumnosti, *

keď nám dal poznať tajomstvo svojej vôle podľa svojho dobrotivého rozhodnutia,

čo si v ňom predsavzal *

uskutočniť v plnosti času:

zjednotiť v Kristovi ako v hlave všetko, *

čo je na nebi aj čo je na zemi.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Boh si predsavzal obnoviť v plnosti času všetko v Kristovi.

KRÁTKE ČÍTANIE

Gal 4, 4-5

Keď prišla plnosť času, Boh poslal svojho Syna, narodeného zo ženy, narodeného pod zákonom, aby vykúpil tých, čo boli pod zákonom, a aby sme dostali adoptívne synovstvo.

KRÁTKE RESPONZÓRIUM

Zdravas’, Mária, milosti plná, * Pán s tebou.

Zdravas’, Mária, milosti plná, * Pán s tebou.

Požehnaná si medzi ženami a požehnaný je plod tvojho života.

Pán s tebou.

Sláva Otcu i Synu i Duchu Svätému.

Zdravas’, Mária, milosti plná, * Pán s tebou.

EVANJELIOVÝ CHVÁLOSPEV

Ant. na Magnifikat: Pán povedal svojej matke: „Žena, hľa, tvoj syn!“ Svojmu učeníkovi povedal: „Hľa, tvoja matka!“

Radosť duše v Pánovi

Lk 1, 46-55

Velebí *

moja duša Pána

a môj duch jasá *

v Bohu, mojom Spasiteľovi,

lebo zhliadol na poníženosť svojej služobnice. *

Hľa, od tejto chvíle blahoslaviť ma budú všetky pokolenia,

lebo veľké veci mi urobil ten, ktorý je mocný, *

a sväté je jeho meno

a jeho milosrdenstvo z pokolenia na pokolenie *

s tými, čo sa ho boja.

Ukázal silu svojho ramena, *

rozptýlil tých, čo v srdci pyšne zmýšľajú.

Mocnárov zosadil z trónov *

a povýšil ponížených.

Hladných nakŕmil dobrotami *

a bohatých prepustil naprázdno.

Ujal sa Izraela, svojho služobníka, *

lebo pamätá na svoje milosrdenstvo,

ako sľúbil našim otcom, *

Abrahámovi a jeho potomstvu naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Magnifikat: Pán povedal svojej matke: „Žena, hľa, tvoj syn!“ Svojmu učeníkovi povedal: „Hľa, tvoja matka!“

PROSBY

Z celého srdca chváľme všemohúceho Boha Otca, lebo z jeho vôle oslavujú Pannu Máriu, matku jeho Syna, všetky pokolenia, a pokorne ho prosme:

Nech oroduje za nás Plná milosti.

Alebo:

Pozri na Milostiplnú a vyslyš nás.

Bože, pôvodca zázrakov, ty si dal nepoškvrnenej Panne s telom i dušou účasť na Kristovej nebeskej sláve;

veď k tej istej sláve srdcia svojich synov a dcér.

Nech oroduje za nás Plná milosti. Alebo: Pozri na Milostiplnú a vyslyš nás.

Ty si nám dal Pannu Máriu za matku; na jej príhovor udeľ chorým zdravie, zarmúteným útechu, hriešnikom odpustenie

a všetkým pokoj a spásu.

Nech oroduje za nás Plná milosti. Alebo: Pozri na Milostiplnú a vyslyš nás.

Panne Márii si dal plnosť milosti;

daruj hojnosť milosti a radosti všetkým ľuďom.

Nech oroduje za nás Plná milosti. Alebo: Pozri na Milostiplnú a vyslyš nás.

Nech je tvoja Cirkev jedno srdce a jedna duša

a veriaci nech jednomyseľne zotrvávajú na modlitbách s Máriou, Ježišovou matkou.

Nech oroduje za nás Plná milosti. Alebo: Pozri na Milostiplnú a vyslyš nás.

Ty si Pannu Máriu korunoval za Kráľovnú neba;

daj, nech sa zosnulí naveky radujú so všetkými svätými v tvojom kráľovstve.

Nech oroduje za nás Plná milosti. Alebo: Pozri na Milostiplnú a vyslyš nás.

Alebo iné:

Z celého srdca chváľme všemohúceho Boha Otca, lebo z jeho vôle oslavujú Pannu Máriu, matku jeho Syna, všetky pokolenia, a pokorne ho prosme:

Nech oroduje za nás Plná milosti.

Alebo:

Pozri na Milostiplnú a vyslyš nás.

Ty si Pannu Máriu ustanovil za matku milosrdenstva;

daj, nech všetci, čo sú v nebezpečenstvách, pocítia jej materskú lásku.

Nech oroduje za nás Plná milosti. Alebo: Pozri na Milostiplnú a vyslyš nás.

Ty si chcel, aby Panna Mária bola matkou rodiny v Ježišovom a Jozefovom dome;

daj, nech sa na jej príhovor všetky matky usilujú o lásku a svätosť vo svojich rodinách.

Nech oroduje za nás Plná milosti. Alebo: Pozri na Milostiplnú a vyslyš nás.

Ty si posilňoval Pannu Máriu, keď stála pod krížom, a pri vzkriesení svojho Syna si ju naplnil radosťou;

uľahči trpiacim a posilni ich nádej.

Nech oroduje za nás Plná milosti. Alebo: Pozri na Milostiplnú a vyslyš nás.

Ty si Pannu Máriu urobil pozornou voči tvojmu slovu a svojou vernou služobnicou;

na jej príhovor urob aj z nás dobrých služobníkov a učeníkov tvojho Syna.

Nech oroduje za nás Plná milosti. Alebo: Pozri na Milostiplnú a vyslyš nás.

Ty si Pannu Máriu korunoval za kráľovnú neba;

daj, nech sa zosnulí naveky radujú so všetkými svätými v tvojom kráľovstve.

Nech oroduje za nás Plná milosti. Alebo: Pozri na Milostiplnú a vyslyš nás.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Bože, Otec milosrdenstva, tvoj jednorodený Syn, pribitý na kríži, dal nám všetkým za matku preblahoslavenú Pannu Máriu; daj, prosíme, aby tvoja Cirkev s jej láskavou pomocou zo dňa na deň rástla, tešila sa zo svätosti svojich detí a pritiahla do svojho náručia všetky národy sveta. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2026 J. Vidéky