## 22. júl 2026

## Sv. Márie Magdalény
sviatok

Patrila medzi Kristových učeníkov. Bola pri jeho smrti a zaslúžila si prvá vidieť skoro ráno na Veľkú noc zmŕtvychvstalého Vykupiteľa. Jej úcta sa rozšírila hlavne v 12. storočí v západnej Cirkvi.
Pápež František povýšil spomienku sv. Márie Magdalény na liturgický sviatok v júni 2016.

Modlitba popoludní

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

HYMNUS

Celý svet v pohyb uvádzaš,

ty sám však trváš bez zmeny;

účelne delíš denný čas

vo svojom božskom umení.

Keď príde večer života,

zachovaj si nás pre seba;

daj nám smrť svätú, nábožnú,

aby sme prišli do neba.

Vyslyš nás, Otče láskavý,

pomôž nám, Kriste, Kráľ slávy,

s Otcom i Duchom Boh pravý,

a vládni, kraľuj nad nami. Amen.

Alebo:

Z Božej milosti tretí raz

chválime v dennom období

pravého Boha jedného

a v jednom zas tri osoby.

Peter nás učí poznávať

znak spásy v tejto hodine.

Chráňme si Božie tajomstvo

a majme srdce nevinné.

Spievajme srdcom, ústami,

držme sa apoštolských rúk,

aby nás mocou Kristovou

chránili ako nežný puk.

Sláva buď večná Otcovi,

jeho milému Synovi

i Duchu Tešiteľovi,

čo všetko v láske obnoví. Amen.

PSALMÓDIA

Ant. 1 K tebe, Pane, volám; na tvoje slová sa veľmi spolieham.

Žalm 119, 145-152
XIX – ק (Kóf)

Z celého srdca volám, Pane, vyslyš ma; *

chcem zachovať tvoje ustanovenia.

K tebe volám, zachráň ma; *

a budem plniť tvoje príkazy.

Ešte pred svitaním prichádzam a volám o pomoc, *

na tvoje slová sa veľmi spolieham.

Už pred odchodom nočnej stráže otvárajú sa mi oči, *

aby som rozjímal o tvojich výrokoch.

Pane, pre svoje milosrdenstvo čuj môj hlas *

a oživ ma podľa svojho rozhodnutia.

Blížia sa tí, čo ma zlostne prenasledujú, *

tí, čo sa vzdialili od tvojho zákona.

Pane, ty si blízko *

a všetky tvoje predpisy sú pravdivé.

Odprvoti viem z tvojich prikázaní, *

že si ich ustanovil naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. K tebe, Pane, volám; na tvoje slová sa veľmi spolieham.

Ant. 2 Pán pozná ľudské myšlienky a vie, aké sú márne.

Žalm 94
Boh – pomstiteľ spravodlivých
Pán sa za to všetko pomstí... Veď Boh nás nepovolal pre nečistotu, ale pre posvätenie. (1 Sol 4, 6. 7)
I

Bože odplaty, Pane, *

Bože odplaty, zjav sa.

Povstaň, ty, ktorý súdiš zem, *

odplať pyšným, čo si zaslúžili.

Dokedy ešte hriešnici, Pane, *

dokedy ešte budú hriešnici jasať?

Dokedy budú rečniť a opovážlivo hovoriť *

a chvastať sa tí, čo páchajú zločiny?

Pane, šliapu po tvojom ľude *

a tvoje dedičstvo týrajú.

Vraždia vdovy a cudzincov *

a zabíjajú siroty.

A hovoria si: „Pán to nevidí, *

nevie o tom Boh Jakubov.“

Pochopte to, vy, nerozumní v národe, *

kedy to porozumiete, hlupáci?

Že by ten, čo vsadil ucho, nepočul, *

alebo ten, čo oko stvoril, že by nevidel?

Že by netrestal ten, čo vychováva národy, *

čo učí ľud múdrosti?

Pán pozná ľudské myšlienky *

a vie, aké sú márne.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pán pozná ľudské myšlienky a vie, aké sú márne.

Ant. 3 Pán sa mi stal pevnosťou a skalou útočišťa.

II

Blažený človek, ktorého ty, Pane, vzdelávaš *

a poúčaš o svojom zákone,

aby si mu uľavil v dňoch nešťastných, *

kým pre hriešnika nevykopú jamu.

Lebo Pán neodvrhne svoj ľud *

a neopustí svoje dedičstvo.

Súd sa zasa navráti k spravodlivosti *

a spravodlivosťou sa budú riadiť všetci statoční.

Proti ničomníkom ktože mi pomôže *

a kto sa ma zastane proti páchateľom zla?

Keby mi Pán nebol pomohol, *

už by som bol býval v ríši mlčania.

Ledva poviem: „Noha sa mi potkýna,“ *

hneď ma, Pane, podopiera tvoja dobrota.

A keď sa v mojom srdci kopia starosti, *

vzpružuje ma tvoja potecha.

Veď či je zlučiteľný s tebou trón bezprávia, *

čo vysluhuje násilie, a nie zákon?

Na život spravodlivého sa vrhajú *

a odsudzujú krv nevinnú.

Mne sa však Pán stal pevnosťou *

a skalou útočišťa môj Boh.

On im odplatí za ich neprávosť †

a ich vlastnou zlobou ich vyhubí, *

vyhubí ich Pán, Boh náš.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pán sa mi stal pevnosťou a skalou útočišťa.

KRÁTKE ČÍTANIE

Flp 4, 8. 9b

Bratia, myslite na všetko, čo je pravdivé, čo je cudné, čo je spravodlivé, čo je mravne čisté, čo je milé a čo má dobrú povesť, čo je čnostné a chválitebné. A Boh pokoja bude s vami.

Pane, budem ti spievať a hrať na harfe.

Múdro a bez úhony chcem kráčať cestou života.

MODLITBA

Modlime sa.

Bože, tvoj jednorodený Syn poslal Máriu Magdalénu, aby prvá zvestovala apoštolom veľkonočnú radosť; daj, prosíme, aby sme na jej príhovor a podľa jej príkladu ohlasovali živého Krista a raz ho uzreli vo večnej sláve ako svojho kráľa. Lebo on žije a kraľuje na veky vekov.

Amen.

Napokon, aspoň pri spoločnom slávení liturgie hodín, sa dodá:

Dobrorečme Pánovi.

Bohu vďaka.

Text © KBS. Texty sú publikované s vedomím KBS ako pracovná verzia.

© 1999-2026 J. Vidéky