## 23. júl 2026

## Sv. Brigity, rehoľníčky,
patrónky Európy
sviatok

Narodila sa vo Švédsku roku 1303. Ešte ako dievča vstúpila do manželstva a narodilo sa jej osem detí, ktoré príkladne vychovala. Po smrti manžela vstúpila do Tretieho rádu svätého Františka, a hoci žila vo svete, viedla prísny asketický život. Založila rehoľu a odišla do Ríma, kde bola vzorom veľkých čností pre všetkých. Z kajúcich pohnútok chodievala na púť a napísala veľa diel, v ktorých píše o svojich vlastných mystických zážitkoch. Zomrela v Ríme roku 1373. Pápež Ján Pavol II. ju apoštolským listom Spolupatrónky Európy (Spes aedificandi) z 1. októbra 1999 vyhlásil spolu so svätou Katarínou Sienskou a svätou Teréziou Benediktou od Kríža za spolupatrónku Európy.

Modlitba popoludní

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

HYMNUS

Celý svet v pohyb uvádzaš,

ty sám však trváš bez zmeny;

účelne delíš denný čas

vo svojom božskom umení.

Keď príde večer života,

zachovaj si nás pre seba;

daj nám smrť svätú, nábožnú,

aby sme prišli do neba.

Vyslyš nás, Otče láskavý,

pomôž nám, Kriste, Kráľ slávy,

s Otcom i Duchom Boh pravý,

a vládni, kraľuj nad nami. Amen.

Alebo:

Z Božej milosti tretí raz

chválime v dennom období

pravého Boha jedného

a v jednom zas tri osoby.

Peter nás učí poznávať

znak spásy v tejto hodine.

Chráňme si Božie tajomstvo

a majme srdce nevinné.

Spievajme srdcom, ústami,

držme sa apoštolských rúk,

aby nás mocou Kristovou

chránili ako nežný puk.

Sláva buď večná Otcovi,

jeho milému Synovi

i Duchu Tešiteľovi,

čo všetko v láske obnoví. Amen.

PSALMÓDIA

Ant. 1 Ak ma milujete, budete zachovávať moje prikázania, hovorí Pán.

Žalm 119, 153-160
XX – ר (Réš)

Pozri na moje poníženie a vysloboď ma; *

veď nezabudol som na tvoj zákon.

Ujmi sa môjho sporu a zachráň ma; *

daj mi žiť, veď si to prisľúbil.

Spása je ďaleko od hriešnikov, *

lebo tí na tvoje ustanovenia nedbajú.

Tvoje milosrdenstvo, Pane, je nesmierne, *

nuž oživ ma podľa svojich rozhodnutí.

Mnohí ma prenasledujú a sužujú, *

no ja sa neodkláňam od tvojich prikázaní.

S odporom pozerám na odpadlíkov, *

lebo nedbajú na tvoje výroky.

Pozri, Pane, tvoje príkazy milujem; *

oživ ma pre svoje milosrdenstvo.

Pravda je podstatou tvojich slov *

a všetky rozsudky tvojej spravodlivosti sú večné.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Ak ma milujete, budete zachovávať moje prikázania, hovorí Pán.

Ant. 2 Nech ťa žehná Pán, aby si videl pokoj po všetky dni svojho života.

Žalm 128
Rodinný pokoj v Pánovi
„Nech ťa žehná Pán zo Siona“, to znamená: zo svojej Cirkvi. (Arnobius)

Blažený každý, čo sa bojí Pána *

a kráča po jeho cestách.

Budeš jesť z práce svojich rúk; *

budeš šťastný a budeš sa mať dobre.

Tvoja manželka je ako plodonosný vinič *

vnútri tvojho domu.

Tvoji synovia sú ako mládniky olivy *

okolo tvojho stola.

Veru, tak bude požehnaný muž, *

ktorý sa bojí Pána.

Nech ťa žehná Pán zo Siona, *

aby si videl šťastie Jeruzalema po všetky dni svojho života,

aby si videl synov svojich synov. *

Pokoj nad Izraelom!

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Nech ťa žehná Pán, aby si videl pokoj po všetky dni svojho života.

Ant. 3 Pre teba Boh pokoril tvojich nepriateľov.

Žalm 129
Obnovená dôvera utláčaného ľudu
Cirkev hovorí o tom, čo musí znášať. (Sv. Augustín)

Často dorážali do mňa od mojej mladosti, *

nechže povie Izrael:

Často dorážali do mňa od mojej mladosti, *

a nič nezmohli proti mne.

Po mojom chrbte orali oráči, *

ťahali dlhé brázdy.

Ale spravodlivý Pán *

rozsekal postroje hriešnikov.

Nech s hanbou ustúpia všetci, *

čo nenávidia Sion.

Nech sú sťa tráva na streche, *

čo uschne prv, ako ju skosia.

Kosec si ňou nenaplní hrsť, *

ani viazač snopov náručie.

A čo idú okolo, nezavolajú: †

„Pán vás požehnaj; *

žehnáme vás v mene Pánovom.“

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pre teba Boh pokoril tvojich nepriateľov.

KRÁTKE ČÍTANIE

Flp 4, 8. 9b

Bratia, myslite na všetko, čo je pravdivé, čo je cudné, čo je spravodlivé, čo je mravne čisté, čo je milé a čo má dobrú povesť, čo je čnostné a chválitebné. A Boh pokoja bude s vami.

Pane, budem ti spievať a hrať na harfe.

Múdro a bez úhony chcem kráčať cestou života.

MODLITBA

Modlime sa.

Bože, ty si svätú Brigitu viedol rozličnými cestami života a obdivuhodne si ju naučil múdrosti kríža, keď rozjímala o utrpení tvojho Syna; daj, aby sme v ktoromkoľvek životnom stave vo všetkom hľadali iba teba. Skrze Krista, nášho Pána.

Amen.

Napokon, aspoň pri spoločnom slávení liturgie hodín, sa dodá:

Dobrorečme Pánovi.

Bohu vďaka.

Text © KBS. Texty sú publikované s vedomím KBS ako pracovná verzia.

© 1999-2026 J. Vidéky